CELEX: 62013CN0039
Language: el
Date: 2013-01-25 00:00:00
Title: Υπόθεση C-39/13: Αίτηση προδικαστικής αποφάσεως, την οποία υπέβαλε το Gerechtshof Amsterdam (Κάτω Χώρες) στις 25 Ιανουαρίου 2013 — Inspecteur van de Belastingdienst Noord/kantoor Groningen κατά SCA Group Holding BV

27.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 123/8
            
         Αίτηση προδικαστικής αποφάσεως, την οποία υπέβαλε το Gerechtshof Amsterdam (Κάτω Χώρες) στις 25 Ιανουαρίου 2013 — Inspecteur van de Belastingdienst Noord/kantoor Groningen κατά SCA Group Holding BV
   (Υπόθεση C-39/13)
   2013/C 123/11
   Γλώσσα διαδικασίας: η ολλανδική
   
      Αιτούν δικαστήριο
   
   Gerechtshof Amsterdam
   
      Διάδικοι στην υπόθεση της κύριας δίκης
   
   
      Εφεσείων: Inspecteur van de Belastingdienst Noord/kantoor Groningen
   
      Εφεσίβλητη: SCA Group Holding BV
   
      Προδικαστικά ερωτήματα
   
   
               1)
            
            
               Συνιστά περιορισμό της ελευθερίας εγκαταστάσεως κατά την έννοια του άρθρου 43 ΕΚ σε συνδυασμό με το άρθρο 48 ΕΚ το ότι στην ενδιαφερόμενη αντιτάχθηκε άρνηση όπως η ολλανδική ρύθμιση περί ενιαίας φορολογικής οντότητας εφαρμοστεί επί των δραστηριοτήτων και της περιουσίας των εδρευουσών στις Κάτω Χώρες εταιριών Alphabet Holding, HP Holding και Alpha Holding οι οποίες είναι θυγατρικές υποθυγατρικής εταιρίας της ενδιαφερόμενης;
               Είναι στο πλαίσιο αυτό, υπό το πρίσμα των σκοπών της ολλανδικής ρυθμίσεως περί ενιαίας φορολογικής οντότητας […], η κατάσταση των εταιριών Alphabet Holding, HP Holding και Alpha Holding, οι οποίες είναι θυγατρικές υποθυγατρικής εταιρίας της ενδιαφερόμενης, αντικειμενικά συγκρίσιμη […] με (i) την κατάσταση εδρευουσών στις Κάτω Χώρες εταιριών που είναι υποθυγατρικές εδρεύουσας στις Κάτω Χώρες ενδιάμεσης εταιρίας, η οποία δεν επέλεξε να αποτελέσει ενιαία φορολογική οντότητα με την εδρεύουσα στις Κάτω Χώρες μητρική της εταιρία, και που επομένως ως υποθυγατρικές εταιρίες δεν έχουν, όπως επίσης η Alphabet Holding, η HP Holding και η Alpha Holding, πρόσβαση στη ρύθμιση περί ενιαίας φορολογικής οντότητας με –αποκλειστικά– τη μητρική της μητρικής τους εταιρίας, ή με (ii) την κατάσταση εδρευουσών στις Κάτω Χώρες υποθυγατρικών εταιριών οι οποίες μαζί με την εδρεύουσα στις Κάτω Χώρες μητρική τους ενδιάμεση εταιρία επέλεξαν να αποτελέσουν ενιαία φορολογική οντότητα με την εδρεύουσα στις Κάτω Χώρες μητρική της μητρικής τους εταιρίας και των οποίων επομένως οι δραστηριότητες και η περιουσία, σε αντίθεση με τις δραστηριότητες και την περιουσία της Alphabet Holding, της HP Holding και της Alpha Holding, έχουν ενοποιηθεί από φορολογικής απόψεως;
            
         
               2)
            
            
               Έχει σημασία για την απάντηση στο πρώτο σκέλος του ερωτήματος 1 […] το αν οι περί ων πρόκειται ημεδαπές εταιρίες είναι θυγατρικές ενδιάμεσης εταιρίας (ένα επίπεδο πιο ψηλά στη διάρθρωση του ομίλου) εδρεύουσας σε άλλο κράτος μέλος ή, όπως στην περίπτωση των Alphabet Holding, HP Holding και Alpha Holding, δύο (ή περισσότερων) –ευρισκόμενων όμως σε αυτό το άλλο κράτος μέλος– ενδιάμεσων εταιριών (δύο ή περισσότερα επίπεδα πιο ψηλά στη διάρθρωση του ομίλου);
            
         
               3)
            
            
               Αν και στο μέτρο που στο πρώτο σκέλος του ερωτήματος 1 πρέπει να δοθεί καταφατική απάντηση, δύναται τότε ένας τέτοιος περιορισμός να δικαιολογηθεί από επιτακτικούς λόγους γενικού συμφέροντος, και ειδικότερα από την ανάγκη διατηρήσεως της φορολογικής συνοχής, περιλαμβανομένης της αποτροπής της μονομερούς και της διμερούς διπλής εκπτώσεως ζημιών […];
               Έχει σε αυτό το πλαίσιο σημασία το γεγονός ότι στη συγκεκριμένη περίπτωση δεν αμφισβητείται ότι δεν προκύπτει διπλή έκπτωση ζημιών […];
            
         
               4)
            
            
               Αν και στο μέτρο που στο ερώτημα 3 πρέπει να δοθεί καταφατική απάντηση, πρέπει τότε ο περιορισμός να θεωρηθεί αναλογικός […];